**Vystúpenie Rina Fisichellu**

Vydanie *Direktória pre katechézu* je radostnou udalosťou v živote Cirkvi. Tí, ktorí sa oddane venujú dôležitej úlohe katechézy, to môžu považovať za pozitívnu výzvu, pretože si vážia dynamický charakter katechetického hnutia, ktoré bolo vždy dôležitou súčasťou života kresťanského spoločenstva. *Direktórium pre katechézu* je dokumentom Svätej Stolice (Vatikánu) zvereným celej Cirkvi. Jeho príprava si vyžiadala veľa času a práce a bolo vydané po rozsiahlej medzinárodnej konzultácii. Dnes predstavujeme talianske vydanie, hoci už existujú vydania v španielčine (zvlášť pre Latinskú Ameriku a Španielsko), v portugalčine (vydania pochádzajúce z Brazílie a Portugalska), v angličtine (vydania v Spojených štátoch a Veľkej Británie), vo francúzštine, nemčine a v poľštine. *Direktórium* je určené predovšetkým biskupom, ktorí sú prvými katechétami pre veriacich a nesú primárnu zodpovednosť za šírenie viery. Zodpovednosť za katechézu sa vzťahuje tiež na biskupské synody a ich katechetické komisie, ktoré prispievajú k vypracovaniu národných projektov, ktorých úlohou je podporiť prácu jednotlivých diecéz v tejto oblasti. Avšak tí, ktorí majú najväčší záujem o jeho používanie, sú kňazi, diakoni, zasvätené osoby a milióny svetských katechétov, či už mužov alebo žien, ktorí sa so šľachetnosťou, tvrdou prácou a nádejou denno-denne venujú službe v jednotlivých komunitách. Nadšenie, s ktorým pracujú obzvlášť v dnešných časoch kultúrnych zmien, je viditeľným znakom, ako stretnutie s Pánom môže zmeniť katechétu na skutočného evanjelizátora.

Čo uvádzame dnes je v podstate už tretie katechetické *Direktórium* od II. vatikánskeho koncilu. Prvé – *Všeobecné katechetické direktórium* vydané v roku 1971 a druhé – *Všeobecné direktórium pre katechézu* z roku 1997 poznačili vývoj katechézy za posledných päťdesiat rokov. Mali nielen dôležitú úlohu, ale boli tiež nápomocné vo vývoji katechézy prinajmenšom tým, že obnovovali svoju metodológiu a brali do úvahy pedagogický aspekt. Potreba pre nové *Direktórium* vznikla z procesu inkulturácie, ktorá ovplyvňuje katechézu špecifickým spôsobom a ktorá si obzvlášť dnes vyžaduje špeciálny prístup. Cirkev dnes čelí veľkej výzve, ktorú predstavuje *digitálna* kultúra. Zamerajúc sa na tento fenomén, ktorý je globálny, si vyžaduje od tých, ktorí sú zodpovední za formáciu, aby boli pevní vo svojich postojoch. V porovnaní s minulosťou, keď kultúra bola limitovaná geografickým kontextom, digitálna kultúra je prepletená s prebiehajúcou globalizáciou a dokonca určuje jej vývoj. Nástroje vytvorené za posledných desať rokov predstavujú radikálnu zmenu v osobnej identite a medziľudských vzťahoch.

Rýchlosť jazykových zmien a s tým súvisiace vzorce správania nám umožňujú nahliadnuť na nový model komunikácie a formácie, ktoré tiež nepopierateľne majú vplyv na Cirkev v komplexnom svete vzdelávania. Rôznorodé prejavy Cirkvi v rozsiahlom svete internetu sú definitívne pozitívnou skutočnosťou, ale digitálna kultúra má oveľa širší dopad. Skúma podstatu antropologickej otázky, ktorá je rozhodujúca v každom kontexte formácie a ktorá nemôže byť opomenutá v súvislosti s pravdou a slobodou. Číre nastolenie tohto problému si vyžaduje adekvátne overenie formácie akéhokoľvek návrhu bez ohľadu na jeho pôvod. A z pohľadu “kompetencie” Cirkvi, čo sa týka ľudskosti a jej hlásaním pravdy, je toto overovanie obzvlášť nevyhnutné.

Tento predpoklad je pravdepodobne sám o sebe dostačujúcou požiadavkou na vydanie nového *Direktória pre katechézu.* Nie je zveličením, keď povieme, že dvadsať rokov digitálneho veku je ako pol storočia pred jeho počiatkom. Preto je nevyhnutné mať *Direktórium*, ktoré sa v zmysle požiadaviek na katechézu s hlbokým realizmom pozerá na súčasné kultúrne dianie. A práve preto *Direktórium* poukazuje nielen na problémy, ktoré sú vlastné digitálnej kultúre, ale tiež ponúka také spôsoby riešenia, keď katechéza sa stáva niečím pochopiteľným a dostačujúcim pre požiadavky v rámci svojho kontextu.

Avšak existuje aj teologický a cirkevný dôvod, ktorý si vyžadoval prípravu nového *Direktória.* S dôrazom na synodálny rozmer musíme brať do úvahy aj posledné cirkevné synody. V roku 2005 to bola synoda s témou *Eucharistia: Prameň a vrchol v misijnom živote Cirkvi;* v roku 2008 synoda s témou *Božie slovo v misijnom živote Cirkvi*; v roku 2015 *Povolanie a poslanie rodiny v Cirkvi a súčasnom svete;* a v roku 2018 synoda s témou *Mladí ľudia, viera a úvaha o povolaní.* So všetkých týchto stretnutí sa vynárajú konštanty, ktoré sú úzko spojené s témou evanjelizácie a katechézou, ako to vyplýva z následných dokumentov. Aby sme boli konkrétnejší, je potrebné zdôrazniť dve doplňujúce sa udalosti, ktoré poznačili posledné desaťročie, čo sa týka katechézy: synoda *O novej evanjelizácii pre šírenie kresťanskej viery* z roku 2012 s následnou apoštolskou exhortáciou pápeža Františka, a 25. výročie vydania *Katechizmu Katolíckej Cirkvi.* Obe tieto udalosti priamo súvisia s kompetenciou Pápežskej rady pre podporu novej evanjelizácie. Evanjelizácia má prvoradé miesto v živote Cirkvi a v každodennom učení pápeža Františka. Nemôže to byť inak. Evanjelizácia je úloha, ktorú Zmŕtvychvstalý Pán zveril svojej Cirkvi, aby v každom čase vydávala pravdivé svedectvo o jeho učení. Ignorovanie tohto predpokladu by sa rovnalo tomu, že kresťanská spoločnosť by bola len jedným z mnohých združení, ktoré pretrvalo dvetisíc rokov, ale nebola by to Kristova Cirkev. Františkova perspektíva, okrem iného, je založená na pevnej kontinuite učenia sv. Pavla VI. v jeho *Evangelii nuntiandi* z roku 1975. Oba tieto fakty poukazujú na bohatstvo plynúce z II. vatikánskeho koncilu, ktorý, čo sa týka katechézy, našiel svoj ústredný bod v práci *Catechesi tradendae* sv. Jána Pavla II. z roku 1979.

Katechéza musí byť preto úzko spätá s evanjelizáciou a nemôže byť od nej odlúčená. Musí mať charakter evanjelizácie, aby sa vyhla pokušeniu stať sa jej náhradou alebo určovať svoje pedagogické predpoklady evanjelizácii. V tomto vzťahu priorita patrí evanjelizácii a nie katechéze. Toto nám umožňuje pochopiť, prečo vo svetle *Evangelii gaudium* je toto *Direktórium* iné v tom, ako sa vyhraňuje v podpore “*kerygmatickej katechézy.“*

Podstatou katechézy je vyhlásenie o osobe Ježiša Krista, ktorý prekonáva všetky priestorové a časové obmedzenia a ktorý sa ponúka každej generácii ako radostná zvesť pre dosiahnutie zmyslu života. Z tohto pohľadu vychádza základná požiadavka, s ktorou sa katechéza musí stotožniť, a tou je *milosrdenstvo.* *Kerygma* je ohlásenie Otcovho milosrdenstva hriešnikovi, ktorý sa už viac nepokladá za vylúčenú osobu, ale ako poctený hosť na hostine spásy, ktorá spočíva v odpustení hriechov. Mohli by sme povedať, že je to práve v tomto kontexte, keď skúsenosť *katechumena* nadobúda silu ponúknutej skúsenosti odpustenia a z ktorého vyplýva nový život v spoločenstve s Bohom.

Avšak centralita kerygmy musí byť prijatá v nadčasovom, kvalitatívnom zmysle. Vždy ide o tzv. “prvé ohlásenie”, ktoré sa musí urobiť, pretože je k tomu potrebný Kristus. Viera nie je niečo zrejmé, na čo sa odvolávame v čase núdze, ale je to prejav slobody, ktorý zahŕňa všetky aspekty života. *Direktórium* preto považuje vyjadrenie centrálnosti *kerygmy* vždy v zmysle Trojice ako záväzok celej Cirkvi. Katechéza vyjadrená v *Direktóriu* je charakterizovaná v tejto dimenzii a jej dôsledkami v živote ľudí. V tomto poňatí celá katechéza nadobúda istú hodnotu, ktorá je vyjadrená neustálym prehlbovaním chápania evanjelia. V skratke, katechéza znamená to, že by mala viesť k poznaniu takej kresťanskej lásky, ktorá vedie tých, ktorí ju prijali, aby sa stali učeníkmi šíriacimi evanjelizáciu.

*Direktórium* sa začína otváraním rôznych tém, ktoré sa týkajú jeho základného cieľa. Prvým rozmerom je *mystagógia* podávaná v dvoch doplňujúcich sa prvkoch: obnovené vyhodnotenie liturgických znakov kresťanských inicializačných sviatostí a vyzrievanie procesu formácie celej komunity. *Mystagógia* je privilegovaná, ale nie voliteľná cesta katechézy. Skutočnosť, že je povinná, vyplýva z faktu, že jej prostredníctvom sme viac a viac účastní na tajomstvách, v ktoré veríme a ktoré slávime. Je to uvedomenie si dôležitosti tajomstva, ktoré nasmeruje katechézu tak, aby neizolovala *kerygmu* z jej prirodzeného kontextu. Vyznanie viery je stále ohlasovaním tajomstva Božej lásky, ktorá sa stáva ľudskou pre našu spásu. Odpoveď človeka na svoju osobnú skúsenosť tajomstva nemôže byť vysvetlená bez akceptovania tajomstva Krista (*Gaudium et spes,* 22). Ďalšou novou črtou *Direktória* je spojenie medzi evanjelizáciou a katechumenátom v ich rozdielnych významoch. Pre oslobodenie katechézy od istých prekážok, ktoré bránia jej efektívnosti, je nutné vykonať tzv. “pastorálnu konverziu.” Prvá takáto prekážka môže byť identifikovaná na základe školského modelu, podľa ktorého je kresťanská inicializácia vykonaná v rámci školského prostredia. To znamená, že katechéta nahradí učiteľa, školská trieda sa stane miestom katechézy, školský kalendár je rovnaký ako ten katechetický atď. Druhou prekážkou je mentalita, podľa ktorej je katechéza podmienkou pre prijatie istej sviatosti v rámci inicializácie, ktorá sa následne vytratí s ukončením inicializácie. Treťou je využitie sviatosti v mene pastorálnej stratégie tak, že čas birmovania je určený tak, aby sa *nestratilo* aj to malé množstvo mladých ľudí, ktorí ešte zostali vo farnosti a nezdôrazňuje sa dôležitosť, ktorú sviatosť birmovania predstavuje sama o sebe pre kresťanský život.

Pápež František napísal, že “ohlasovanie Krista znamená ukázať, že veriť v neho a nasledovať ho nie je len správne a pravdivé, ale tiež niečo krásne, čo napĺňa náš život novou nádherou a ozajstnou radosťou dokonca aj v našich ťažkostiach. Každé vyjadrenie opravdivej krásy sa môže preto považovať ako cesta vedúca k stretnutiu s Kristom. Takže formácia *via pulchritudinis* by mala byť súčasťou nášho úsilia pri šírení viery” (*Evangelii gaudium,*167). Inovatívny prístup ku katechéze spočíva v poukázaní na *cestu krásy,* predovšetkým tak, že zvýšime povedomie veľkého dedičstva Cirkvi, predovšetkým čo sa týka umenia, literatúry a hudby, ktoré sú v každej farnosti. A práve preto *Direktórium* zaradilo *cestu krásy* ako jeden zo ´zdrojov´ katechézy.

Posledný rozmer, ktorý poskytuje *Direktórium,* môžeme vidieť v jeho úsilí postupne nás uviesť do tajomstva viery. Nedá sa však jednoducho stotožniť s vierou alebo katechézou. *Teológia* skúma zjavené tajomstvo viery pomocou *intelektu.* *Liturgia* slávi a evokuje toto tajomstvo sviatostným životom. *Láska k blížnemu* spoznáva toto tajomstvo v bratovi alebo sestre, ktorí ponúkajú pomocnú ruku. Katechéza nás takisto vedie k tomu, aby sme postupne prijali a žili toto tajomstvo v našom každodennom živote. *Direktórium* preberá túto predstavu tým, že vyžaduje, aby katechéza bola formulovaná takým spôsobom, aby mohla poukázať na celistvosť tajomstva a jeho rôzne spôsoby vyjadrenia. Tajomstvo obsiahnuté vo svojej hĺbke vyžaduje mlčanlivosť. Skutočná katechéza sa nikdy nebude pokúšať o to, aby povedala všetko o Božom tajomstve. Práve naopak. Jej úlohou je, aby nás priviedla k rozjímaniu tým, že prekonáme mlčanie.

*Direktórium* preto nepredstavuje *kerygmatickú* *katechézu* ako abstraktnú teóriu, ale ako nástroj, ktorý má silnú existenciálnu hodnotu. Táto katechéza nachádza svoju silu v *stretnutí*, ktoré umožňuje človeku cítiť prítomnosť Boha v každom z nás. Boha, ktorý je blízko, ktorý nás má rád a ktorý si je vedomý udalostí nášho života a je v ňom priamo zainteresovaný prostredníctvom vtelenia svojho Syna. Katechéza by sa mala týkať každého – katechétu ako aj toho, kto je katechizovaný – pretože umožňuje takéto vnímanie a dáva pocit účasti na pôsobení milosti. V skratke, takýto druh katechézy nám umožňuje uvedomiť si, že viera nie je len morálnou ponukou, ale skutočným stretnutím sa s človekom, a že kresťanstvo nie je náboženstvo minulosti, ale je javom prítomnosti.

Takáto skúsenosť podporuje pochopenie, že osobná sloboda je výsledkom objavenia pravdy, ktorá nás oslobodí (porov. *Jn* 8,31).

Katechéza, ktorá dáva do popredia *kerygmu,* je opakom akéhokoľvek klamu, dokonca aj takého, ktorý je podporovaný dôkazmi, ktoré sa nedajú poprieť. V skutočnosti voľba viery je slobodným skutkom, pretože človek zistí, že je milovaný predtým, ako s ňou súhlasí na základe jej obsahu. V tomto kontexte je dobré pozorne zvážiť, čo *Direktórium* ponúka vzhľadom k dôležitosti faktu viery v jej dvojitom vyjadrení. Príliš dlho sa katechéza sústreďovala na poznanie viery a jej obsahu a na najlepšie pedagogické metódy, ako to dosiahnuť, zabúdajúc pritom na najrozhodujúcejší moment, ktorým je prijatie viery a súhlas s vierou. Dúfame, že toto nové *Direktórium pre katechézu* bude ozajstnou pomocou a podporou pre obnovenie katechézy v procese evanjelizácie, o ktorú sa Cirkev neúnavne snaží už dvetisíc rokov, aby umožnila svetu stretnúť sa s Ježišom z Nazareta, Synom Božím ako jedným z nás, pre našu spásu.

pracovný preklad Pavol Németh